Komisjoni otsus,

11. detsember 2003,

loomatervishoiu ja sertifitseerimise nõuete kohta mesilaste (Apis mellifera) ja kimalaste (Bombus spp.) impordil kolmandatest riikidest, millega tühistatakse otsus 2000/462/EÜ

(teatavaks tehtud numbri K(2003) 4623 all)

(EMPs kohaldatav tekst)

(2003/881/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded direktiivi 90/425/EMÜ lisa A I jaos osutatud ühenduse erieeskirjades sätestatud loomatervishoiu nõuetega hõlmamata loomade, sperma, munarakkude ja embrüote ühendusesise kaubanduse ning impordi kohta, [1] eriti selle artikli 17 lõike 2 punkti b, artikli 18 lõike 1 esimest taanet ja artikli 19 punkti b,

ning arvestades järgmist:

(1) Komisjoni 12. juuli 2000. aasta otsuses 2000/462/EÜ, mis käsitleb veterinaarsertifikaate mesilaste/tarude, mesilasemade ja nende saatjamesilaste impordiks kolmandatest riikidest, [2] sätestatakse veterinaarsertifikaatide tingimused sellisel importimisel kolmandatest riikidest vastavalt direktiivi 92/65/EMÜ nõuetele.

(2) Tarumardikas (Aethina tumida) on meemesilasi ja kimalasi mõjutav haruldane kahjur, kes on levinud mitmetest erinevatest Aafrika riikidest mitmetesse kolmandatesse riikidesse, tekitades mesindusele tõsiseid probleeme. Tõhusat ja ohutut vahendit selle kahjuri vastu praegu ei ole. Kui tarumardikas sisse tuuakse, kujutab see endast tolmlemise katkemise tõttu ohtu mesinduse jätkusuutlikkusele ühenduses ja seega põllumajandusele ja keskkonnale.

(3) Tarumardikas ei ole veel kantud rahvusvahelise episootiaameti (OIE) haiguste nimekirja. Seepärast pole teada nakatumise ulatus kolmandates riikides.

(4) Lest liigist Tropilaelaps (Tropilaelaps spp.) on meemesilasi ja kimalasi mõjutav haruldane kahjur, kes on levinud mitmetes kolmandates riikides, tekitades mesindusele tõsiseid probleeme. Lesta esinemine kujutab endast sama tõsist ohtu mesinduse jätkusuutlikkusele ühenduses.

(5) Vastavalt määrusele (EÜ) nr 1398/2003 tuleb tarumardika ja lesta liigist Tropilaelaps esinemisest ühenduses kohustuslikus korras teatada, kuna nad on loetletud direktiivis 92/65/EMÜ kohases loetelus. Praegu puuduvad teated nende leidmise kohta ühenduses.

(6) Lisaks kahjurite olemasolust teavitamise kohustusele ühenduse piires tuleb seetõttu sätestada lisanõuded mesilaste impordile teatavatest kolmandatest riikidest, et piirata tarumardika ja Tropilaelaps lesta ühendusse sissetoomise ohtu ühenduse mesindustervise alase staatuse kaitsmise huvides.

(7) Üksnes mesilasemasid koos väikese arvu saatjamesilastega ühe mesilasemaga tarus on võimalik kergesti kontrollida tarumardika ja Tropilaelaps lesta nakkuse suhtes, seepärast peaks mesilaste import põhimõtteliselt piirduma selliste saadetistega.

(8) Ei ole siiski tõendeid, et Tropilaelaps lest võiks nakatada kimalasi (Bombus spp.). Lisaks on tuvastatud, et tarumardikas nakatab kimalaste peresid ainult eksperimentaaltingimustes ja puuduvad dokumentaalsed tõendid selle kohta, et tarumardikas oleks võimeline nakatama kimalaste peresid looduslikus keskkonnas. Samuti võib kontrollitud keskkonnatingimustes aretatud ja kasvatatud väikeste kimalasperedega kaubelda eelkõige seoses aiandustööstusega, samas kui aretuseesmärgil võib säilida vajadus ka metsikute kimalasemade impordiks loodusest. Seda silmas pidades tuleks väikesaadetistena lubada ka kimalaste (Bombus spp.) importi, keda on aretatud ja kasvatatud üksnes kontrollitud keskkonnatingimustes tunnustatud ettevõtetes, ja mis kohta saab tõendada, et nad on tarumardikavabad.

(9) Ühenduse õigusaktide selguse huvides ning ühenduse loomatervishoiu alaste impordinõuete täiendavaks ühtlustamiseks tuleks otsus 2000/462/EÜ seepärast tühistada ja asendada käesoleva otsuse sätetega, lubades importida üksnes mesilasemasid (Apis mellifera) ja kimalasemasid (Bombus spp.) koos väikese arvu saatjamesilastega või väikesi kimalasperesid, keda on aretatud ja kasvatatud üksnes kontrollitud keskkonnatingimustes tunnustatud ettevõtetes.

(10) Ühenduse 17. detsembri 1996. aasta direktiivis 96/93/EÜ loomade ja loomsete toodete sertifitseerimise kohta [3] sätestatakse sertifitseerimisstandardid, mis on vajalikud kehtivaks sertifitseerimiseks ja pettuste vältimiseks; asjakohane on veenduda, et kolmanda riigi sertifikaati väljastavad ametnikud annaksid garantiid, mis on vähemalt võrdsed käesolevas direktiivis sätestatud garantiidega, ning seepärast tuleks mesilaste importi ühendusse lubada üksnes neist riikidest, mis on loetletud nõukogu otsuse 79/542/EMÜ [4] lisa I osas.

(11) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Liikmesriigid lubavad mesilaste ja kimalaste (Apis mellifera ja Bombus spp.) importi, nagu direktiivis 92/65/EMÜ ette nähtud, kui järgitakse järgmiseid nõudeid:

- mesilased ja kimalased on pärit kolmandatest riikidest või nende osadest, mis on loetletud otsuse 79/542/EMÜ lisa 1. osas, ja

- nendega on kaasas veterinaarsertifikaat kooskõlas I lisas sätestatud näidisega ja nad vastavad selles näidises sätestatud garantiidele,

- saadetise piirsuurus on 20 saatjamesilast ühe emamesilase kohta ühe emamesilasega tarus.

2. Määratud sihtkohas, kus tarusid ametlikult kontrollitakse, viiakse emamesilased enne kohalikesse peredesse asustamist üle uutesse tarudesse.

3. Tarud, saatjamesilased ja emamesilasega päritolukohast kolmandast riigist kaasa tulnud materjal lähetatakse laborisse tarumardikate, nende munade või vastsete ja Tropilaelaps lesta tundemärkide kontrollimiseks. Pärast laborikontrolli kogu materjal hävitatakse.

Artikkel 2

Erandina artikli 1 lõike 1 teisest ja kolmandast taandest lubavad liikmesriigid ka kimalaste (Bombus spp.) importi, kui see on piiratud ühe perega, mis sisaldab maksimaalselt 200 täiskasvanud kimalast mahuti kohta, millega on kaasas veterinaarsertifikaat kooskõlas II lisas sätestatud näidisega, ja nad vastavad selles näidises sätestatud garantiidele. Sellisel juhul ning erandina artikli 1 lõigetest 2 ja 3 loetakse piisavaks, kui mahuti ja kogu kimalastega päritolukohast kolmandast riigist kaasas olnud materjal hävitatakse pere elutsükli jooksul või viivitamata pärast selle lõppemist.

Artikkel 3

Otsus 2000/462/EÜ tunnistatakse kehtetuks.

Artikkel 4

Käesolevat otsust kohaldatakse alates 27. detsembrist 2003.

Artikkel 5

Käesolev otsus on adresseeritud liikmesriikidele.

Brüssel, 11. detsember 2003

Komisjoni nimel

komisjoni liige

David Byrne

[1] EÜT L 268, 14.9.1992, lk 54, viimati muudetud komisjoni määrusega (EÜ) nr 1398/2003 (ELT L 98, 6.8.2003, lk 3).

[2] EÜT L 183, 12.7.2000, lk 18.

[3] EÜT L 13, 16.1.1997, lk 28.

[4] EÜT L 146, 14.6.1979, lk 15.

--------------------------------------------------

I LISA

+++++ TIFF +++++

+++++ TIFF +++++

--------------------------------------------------

II LISA

+++++ TIFF +++++

+++++ TIFF +++++

--------------------------------------------------